
Persongalleri

Amber

Odd Berntsen, Ambers ektemann

Aleksandra og John, Ambers barn

Fie, tante

Piia, bestemor

Helmer, fosterbror

Gustaf, fosterbror

James, jarlen av Blockhurst og Ambers bror

Ava, gift med James

Viktoria Berntsen, gift med Helmer

Beth, gift med Gustaf

Henrikke, kokke

Iver Fransen, Ambers fosterfar

Evelyn Fransen, Ambers fostermor

Oda Kramer, Ambers søster

Edgar, Odas sønn

Åge, nabosønn, doktor og Odas ektemann

Ørnulf Halvorsen, lensmann

Arnt og Even, drenger

Kalle, tidligere dreng


Slik sluttet forrige bok:

Åge så på henne. «Nå er det nok snart over. Far kjemper, selv om han ikke vil være ved det. Du kan gå nå, Oda. Jeg vet om en som kan hjelpe meg som en voksen kvinne,» sa han alvorlig.

Hun stusset. Hva var det han hadde sagt?

«Mener du hun som hjalp deg da du hadde pasienter her? Sykepleiersken?»

«Nei, hun har gjort sitt. Jeg mener en helt annen. Du skal reise i morgen, og jeg er ikke laget slik at jeg kan leve alene, selv om det er det du tror.»

«Hva mener du med det?» Det kjentes ut som all luft forsvant ut av henne. Åge var svært alvorlig, og hun forsto med en gang at hun hadde mistet ham. Mistet ham fordi hun var en barnaktig ung, dum kvinne.

«Du vet hva jeg mener. Du har vært redd for henne lenge, men Mia er bedre enn ingen. Hun elsker meg, og jeg kan bruke henne til det jeg vil. Dine dager på Finnskogen er over for godt.»


Kapittel 1

Tidlig høst, 1883

Oda så på Åge. Han hadde nevnt Mia! Så han for seg et liv med Mia likevel? Det var ikke til å tro! Han var som forvandlet.

«Jeg har aldri kjent deg!» Hun slynget ordene mot Åge i sinne og vantro.

«Du snakker tøv, Oda. Jeg elsket deg, men du klarer aldri å bestemme deg. Ja, jeg sa at Mia kan være en mulighet. Hun er kjær i meg.» Han holdt fast ved sitt, og hun følte brått kun forakt for ham. Eller kunne det være dyp sjalusi?

«Jeg er så skuffet. Det er som om du river hjertet ut av brystet mitt. Hvordan kan du gjøre dette mot meg?» Hun holdt tårene tilbake, selv om det var vanskelig akkurat nå.

Han sukket. «Bli med inn i stuen. Vi må snakke sammen en gang for alle. Alt ble galt, jeg mente ikke det jeg sa.» Han åpnet stuedøren på vidt gap.

Hun ble med ham. Da hun sank ned på sofaen, kjente hun at hun skalv i kroppen. Hva hadde hun sagt, og hva hadde hun tenkt på? Hun kunne ikke være riktig klok. Åge var ektemannen hennes. Hun elsket ham. Ofte forsto hun ikke seg selv, men da han nevnte Mia, var det som om hun våknet.

«Ja, hva vil du si?» Hun så avventende på ham.

Han satte seg foran henne. «Vil du ha skilsmisse?» Han la en finger mot haken, før han satte seg godt til rette.

«Jeg vet ikke hva jeg vil. Det ble for mye for meg, Åge. Det er så triste dager her, og jeg så for meg et liv … et liv i storbyen. Det er så mye jeg savner.»

Han så oppgitt på henne. «Jeg har vært fraværende, det vet jeg, men du vet også at jeg har arbeidet lenge med å redde far. Det tærer på, skal jeg si deg.»

Hun så ned på fingrene sine, følte seg elendig.

«Jeg vet det, og jeg har forstått det. Men hva med oss, Åge? Hva med oss?»

«Det er mulig å gjøre noe med det. Jeg ber deg om å gi meg litt tid. Det jeg sa om Mia var tull. Jeg vil ikke ha noe med henne å gjøre.»

«Mener du det? Jeg forstår ikke …»

«Jeg sa det fordi jeg ble såret og sint. Dine dager på Finnskogen er ikke over. Vi kan få det godt igjen. Jeg lover å ta mer vare på deg.»

«Ja vel. Vi kan prøve. Bare ikke nevn Mia igjen. Da reiser jeg.»

Han ristet på hodet. «Nå må du ta det med ro. Jeg har sagt mitt. Du trenger ikke true meg igjen, Oda.»

Oda reiste seg og satte seg på fanget hans. Øynene deres møttes, og hun kjente at hun ikke var upåvirket. Hun la armen om halsen hans og klemte seg mot ham. Det kjentes godt og trygt.

«Skal du kvele meg?» sa han lattermildt.

«Nei, men jeg … jeg er så dum, Åge. Jeg vet at du har det vanskelig, og jeg gjorde alt verre for deg. Kan du tilgi meg?» Hun trakk seg litt tilbake og så innstendig på ham.

«Jeg kan tilgi deg alt. Kom nå. Vi går inn på soverommet og hygger oss,» sa han og smilte skjevt.

Det var ikke nei i hennes munn. Det var dette hun hadde lengtet etter. Litt tid med Åge alene. Han hadde skremt henne, men det var nødvendig for at hun skulle åpne øynene. I et blaff hadde hun nesten kastet vrak på det som betydde mest i livet. Nemlig kjærligheten.

* *

Oda var fornøyd. Nå lå hun i armene til Åge og var mettet. Endelig hadde de vært nær. Endelig kjentes det som livet kunne bli bra igjen.

«Det var deilig,» sa han mens han strøk hånden varsomt nedover armen hennes. «Jeg må innrømme at jeg også har lengtet etter nærhet, men nå … jeg må gå inn til far, Oda. Jeg håper du ikke steller i stand bråk igjen.»

«Nei, jeg skal ikke si noe. Jeg er fornøyd nå, kjære. Ikke glem meg igjen. Det orker jeg ikke tenke på.» Hun lekte med de små hårene på brystkassen hans.

«Jeg glemmer deg aldri, men jeg har ansvar for far. Vi skal ta vare på hverandre og kjærligheten. Jeg lover deg det.» Stemmen hans var grøtet.

Hun satte seg opp og så ned på ham, kjente at hjertet bevret av noe varmt og godt. Tenk at hun nesten gikk fra ham! Han som betydde alt for henne. Igjen tenkte hun at hun måtte ha vært litt smågal da hun pakket sakene og ville dra med Edgar. Det var ingenting i storbyen for henne nå. I morgen skulle hun skrive et brev til advokaten, slik at hun fikk informasjon om økonomien og arven til sønnen. Hun trengte ikke reise helt dit, hun hadde folk i arbeid. Dessuten passet advokaten på at alt gikk riktig for seg.

«Gå inn til din far, Åge. Han trenger deg,» sa hun mykt, før hun sto opp fra sengen og dro nattkjolen over hodet.

Han var også raskt ute av sengen og kledde på seg, mens Oda satte seg på divanen og børstet håret.

«Takk, Oda. Alt blir bra, forstår du, men far … jeg …»

«Jeg forstår deg,» avbrøt hun og smilte. «Jeg kommer snart inn til dere.»

Han nikket, før han for på dør.

Oda snudde seg og så ut av vinduet. Tankene kvernet. Solen skinte, og det var fortsatt varmt. Gården var flott, men igjen tenkte hun at det var en hel del som måtte pusses opp. Hun måtte huske å skrive til advokaten at hun trengte penger. Det var på tide å gjøre i stand gården en gang for alle.

Hun børstet håret silkeblankt, før hun la børsten på nattbordet. Da hun gikk ut i gangen, kom Ina gående.

«Ønsker fruen noe å spise?» spurte tjenestepiken.

«Nei takk. I natt skal du sitte hos bonden. Min ektemann trenger en god natts søvn.»

«Ja vel, frue. Nå må jeg rydde i værelsene. Deres ektemann sa at det må gjøres. En kamerat kommer på besøk i morgen, og han skal bo her noen dager.»

Hun gjorde store øyne av overraskelse. Åge hadde ikke nevnt at de fikk besøk, men hun lot som hun var klar over det.

«Ja, det blir fint. Takk, Ina. Jeg ringer på deg senere.» Hun gikk fra henne og videre inn i sykeværelset.

Åge satt foran sengen og holdt øye med faren, som pustet tungt. Det så ikke bra ut.

Hun satte seg på stolen som sto under vinduet.

Åge så bedrøvet på henne. «Hvor lenge skal han pines? Jeg forstår ikke at det skal ta så lang tid,» sa han lavt, redd for at faren kunne høre ham. Oda trodde ikke at han hørte noe som helst, for han sov dypt nå. Det merket hun på den tunge, jevne pusten.

«Det er smertene som plager ham, Åge. Det sier seg selv.»

«Far tror at han kan få mer morfin slik at han dør, men det kommer ikke på tale. Det er ennå håp. Jeg har tenkt litt, forstår du. Jeg gir meg ikke før … ikke før jeg vet helt sikkert at det ikke er mer å gjøre.»

«Jeg forstår, dette er vanskelig for deg …» Hun tidde da Albert stønnet og åpnet øynene.

«Der er du, sønn. Jeg er så tung i hodet. Hvor mye smertestillende har du gitt meg? Jeg vil ikke dø!»

Oda og Åge vekslet blikk, før han så ned på faren. Hun forsto hva han tenkte. Det var ikke lenge siden Albert ønsket å dø.

«Du skal ikke dø, far. Dette går bra, forstår du, men du må ha tålmodighet. Det er lett for meg å si. Jeg vet at du har store smerter, men det blir bedre etter hvert. Du er sterk.»

«Ja, jeg er sterk, og snart er jeg på bena igjen. Jeg skal arbeide som før og leve livet.»

«Det skal du, og jeg skal se til at det blir slik. Nå må du hvile, slik at du får samlet styrke, ikke sant?» Det hørtes ut som han talte til et barn, men det var nødvendig å si de riktige ordene, slik at Albert forholdt seg rolig.

Albert bøyde nakken og så ned mot benet sitt. Han svor et par stygge eder, før han falt tilbake på puten igjen.

«Fanden! Det hadde jeg glemt. Du har tatt benet mitt,» sa han rasende.

Oda ble rent fælen. Det var tydelig at Albert hadde glemt hva som hadde skjedd for en stakket stund. Nå var han i sjokk, det var ikke vanskelig å se.

Åge la hånden over farens og så innstendig på ham da han endelig roet seg ned.

«Jeg måtte gjøre det, far, for benet ditt var blitt … det var nesten svart. Jeg er lei meg for det, men jeg hadde ikke noe annet valg. Du vil leve, og det vil jeg også at du skal, så derfor …»

«Ti stille, gutt. Jeg vet at du har gjort mye for meg, men jeg vil ikke bli en krøpling. Alt det vet du. Jeg er ingen mann lenger.»

Oda syntes det var rart at Albert var så klar i hodet nå. Samtidig var det fint, siden det var første gang etter amputasjonen.

«Selvsagt er du mann, far. Dette går bra, forstår du. Snart går du rundt med en stokk og styrer og steller på gården.»

Albert så på ham. «Tror du det? Jeg vet ikke …»

«Jeg tror det helt sikkert, for jeg ser på deg at du har det bedre nå. Du må selvsagt ha mer smertestillende, men såret er rent.» Åge la hånden over pannen hans, før han reiste seg opp. «Du har ikke feber, far. Det er et godt tegn.»

«Ja vel, sønn. Jeg vil leve.»

Oda så at Åge ble lettet, som om tusen byrder ble løftet fra skuldrene hans.

«Ja, det vil du. Vi ser frem til gode dager. Oda er her også. Hun har passet godt på deg når jeg har hatt pasienter.»

Albert snudde litt på hodet og så bort på henne. «Jeg vet at du har sittet hos meg. Jeg har hørt deg. Du har klaget en hel del,» sa han surt.

Hun bet i seg det skarpe svaret hun hadde på tungen.

«Jeg har ikke klaget, jeg har vært redd, Albert. Det er noe helt annet. Jeg har sittet hos deg fordi jeg var redd for deg.»

«Er det sant? Jeg trodde …» Ordene døde ut da øynene hans langsomt gled igjen.

«Det er fint om du sover noen timer nå, far. Jeg passer på deg, vet du,» sa Åge.

«Takk, sønn. Takk.»

Åge så på Oda. «Vi går ned i stuen nå.»

«Ja vel.»

Hun kom seg opp og åpnet døren. De gikk sammen ned og satte seg ved siden av hverandre i sofaen.

«Faren din vil virkelig leve, og han var veldig klar nå,» sa hun og så på ham.

«Ja, det var godt å se ham slik. Nå har jeg i hvert fall et stort håp. Jeg må beklage at jeg buste ut og var sint, Oda. Jeg … jeg var stygt redd for at far aldri kom til å våkne igjen, men han er sterkere enn jeg hadde trodd. Han tåler en hel del morfin, det er helt sikkert.»

«Jeg beklager, det var et uhell. Jeg helte for mange dråper i munnen hans, og jeg ble så redd. Derfor gjemte jeg medisinflasken. Heldigvis gikk det bra.»

«Ja, det gikk bra, og nå sovnet han. Han trengte ikke mer smertestillende. Jeg er nesten sikker på at han våkner snart av smerter og da må jeg løpe opp til ham, Oda.» Han tok hendene hennes i sine og holdt fast, mens han så nøye på henne. «Vi skal aldri krangle mer, og jeg skal aldri true deg. Jeg elsker deg.» Han lente seg frem og kysset henne mykt. Det var så godt at hun kjente en lett sitring i kroppen. Og ham hadde hun nesten reist fra. Det var ikke til å tro!

De trakk seg fra hverandre da Ina sto i døren. «Edgar er våken. Skal jeg ta ham med ned hit?» spurte hun forsiktig.

«Ja, hent ham, du,» sa Oda blidt.

Ina nikket og forsvant fra døråpningen.

«Du sa at jeg ikke bryr meg om Edgar. Det var usselt sagt, Oda. Jeg vil ikke at du sier noe sånt igjen. Jeg sa også mye stygt, men du fikk frem det verste i meg. Jeg ser på Edgar som min sønn, og det vet du. Jeg har ikke hatt så mye tid til ham i det siste. Du vet hvorfor.»

«Ja, jeg vet det, Åge.» Oda var skamfull. Ordene hadde rent ut av henne fordi hun var sint og såret.

«Da er det ute av verden. Jeg forstår nå hvor viktig det er å snakke sammen. Jeg er også lettet på grunn av far. Nå ser det lovende ut.»

«Ja, det gjør det, Åge. Det har vært en vanskelig tid. Altfor vanskelig til tider.»

Åge smilte da Ina kom inn med Edgar. Han reiste seg og løftet ham opp i armene sine.

Oda så på Ina, som ble stående.

«Du kan koke kaffe og be kokka gjøre i stand mat til oss. Vi spiser her nå,» sa hun. Ina forsvant ut.

Åge satte seg og lot Edgar holde seg fast i bordet. Han begynte med en gang å dra i duken. Så Oda måtte snakke til ham. Sønnen så rart på henne, før han snudde seg, strakte ut hånden og tok tak i duken igjen.

«Du, din lille rampegutt,» sa Åge lattermildt, tok et godt tak i Edgar og løftet ham i været, slik at han begynte å le den gode trillelatteren sin.

«Du liker deg der oppe, forstår jeg,» sa Åge, før han satte ham ned på gulvet igjen. Edgar så på Oda, før han stabbet bort til henne. Hun løftet ham opp og klemte ham godt. Hun kjente den lille barnehånden om nakken sin. Hun var så glad i ham.

«Så, nå vil du kose,» sa hun og lo.

«Nei, nei,» fikk hun til svar.

Åge humret, men ble stille da Ina kom inn med bevertningen.

«Det står en ung dame på døren. Jeg vet ikke hva jeg skal tro,» sa Ina mens hun dekket på bordet.

«En ung dame? Jeg forstår ikke,» sa Åge.

«Hun sier at hun heter Petra, og at hun er datteren til bonden.»

Åge spratt opp. «Petra? Hun … hun rømte. Er hun virkelig her?»

«Hun sa så.»

«Be Petra komme inn hit med en gang. Hent en kopp og en asjett til. Hun er min søster,» sa Åge bestemt.

Ina nikket, før hun hastet ut.

Åge pløyde hånden gjennom håret. «Petra er tilbake,» sa han. «Jeg kan ikke fatte det.»

«Ja, da er hun tilbake …» Mer fikk hun ikke sagt, før Petra kom inn med nesen i sky.

«Jeg er sint, Åge. Jeg ble stående ute og vente. For en udugelig tjenestepike dere har her nå.» Hun fnøs foraktelig før hun satte seg i lenestolen.

Oda så nøye på henne. Petra kunne ligne litt på Åge, slo det henne, men hun oppførte seg som overklasse, slo hun fort fast. Oda visste at hun aldri kom til å like svigerinnen.

«Det var litt av en entre, Petra. Hvor har du vært i så lang tid?» Åge tok ingen notis av søsterens oppførsel.

«Det har du ikke noe med. Hvor er mor og far?»

Åge kremtet, og Ina kom inn med kopp og asjett. Hun satte serviset raskt på bordet, men unnlot å se på Petra. Kanskje med rette, tenkte Oda.

«Takk, Ina. Nå er det fint om du tar med deg Edgar. Vi må snakke litt med min søster,» sa Åge.

Ina nikket og løftet opp Edgar i armene sine, før hun skyndte seg ut av stuen.

«Mor er dessverre … mor er død, Petra. Jeg beklager, men …»

Petra spratt opp. «Hva er det du sier? Mor er ikke død. Nå må du gi deg, Åge.»

«Det er dessverre sant. Far ligger ovenpå. Han ble så skadet ved et uhell at jeg måtte amputere benet hans. Han sover nå, har fortsatt smerter. Jeg tror det skal gå bra med ham.»

Petra stirret på ham med store øyne. «Nei, ikke far, hvordan … hvorfor … Jeg er i sjokk. Mor var fortsatt ung. Far er ikke så gammel.» Hun rynket pannen. «Er det du som styrer gården nå?»

«Ja, det er det. Jeg har min egen doktorpraksis her. Dette er forresten min kone. Oda heter hun,» sa han.

«Har du virkelig giftet deg? Ungen, da? Er det sønnen deres?»

Åge nikket. «Ja, det er sønnen vår.»

Petra sank ned på stolen med et dypt sukk. Oda syntes kjolen, som var av siste mote, var for utspjåket, og den lille, nette hatten hun hadde på hodet, var ikke pen. Dessuten oppførte Petra seg dårlig. Det var ikke en tåre å spore i ansiktet hennes.

«Nå må du fortelle meg hvor du har vært i all denne tiden,» sa Åge igjen.

«I Kristiania. Jeg har … Nå ja, det kan være det samme hva jeg har gjort. Nå er jeg hjemme igjen. Jeg skal aldri tilbake dit.»

Åge hevet brynene. «Så du er hjemme for godt?»

«Hva mener du med det? Jeg har ikke noe å gå tilbake til. Det er her jeg bor. Hvor er barnet mitt?»

Åge så rart på henne. «Barnet ditt?»

«Det kan være det samme. Du vet ikke noe likevel, nå går jeg opp til far. Jeg vil gjerne se ham.»

«Ja, for all del. Jeg må innrømme at jeg er overrasket. Jeg trodde aldri jeg kom til å se deg igjen.»

«Sier du det? Her er jeg, i alle fall. Du får sannelig stramme opp kona di, hun sitter der som en saltstøtte. Stygg er hun også.» Hun fnøs foraktelig, før hun reiste seg og nærmest sprang ut.

«Det er det verste jeg har hørt.» Åge ristet på hodet. «Petra er seg selv lik. Du må ikke ta deg nær av det.»

«Jeg er sjokkert, Åge. Hvem er hun i sinn og skinn? Hun oppførte seg som en … flokse. Jeg trodde at jeg kunne være stygg i munnen og tankeløs, men hun … hvorfor kom hun hit? Jeg er sikker på at hun betyr trøbbel.»

«Ta det med ro. Jeg vet å holde henne i tømme. Jeg visste ikke helt hva jeg skulle si da hun kom hit, jeg ble så overrasket. Det var så uventet, jeg har ikke tenkt på henne på lenge.»

«Jeg forstår det. Kanskje du skal gå opp og snakke med henne? Det kan være at hun vil fortelle mer om dere er alene,» foreslo Oda.

«Nei takk. Hun får snakke når du er i nærheten. Petra venter kanskje at du skal være henne underdanig. Du må ikke gi henne rom for det, Oda. Petra er litt mye, om jeg kan si det slik.»

«Det forsto jeg fort.» Hun helte kaffe i koppene, og Åge forsynte seg med en brødskive. Han tygget sakte mens han gransket henne.

Petra kom tilbake og satte seg i stolen igjen.

«Far sover. Jeg ville ikke vekke ham. Jeg ser at han er blitt en krøpling. Det er en skam at du tok benet hans, Åge.» Hun skulte på ham, før hun grep en brødskive som hun spiste glupsk.

«Det er ingen skam. Jeg reddet livet hans.»

«Du har ikke reddet livet hans, du har drept ham. Far kommer aldri til å bli den han en gang var, det vet jeg, men det kan være det samme.»

Oda skjenket kaffe i koppen hennes da hun holdt den opp og ga tegn til at hun gjerne ville ha kaffe. Oda ble ergerlig, hun var ikke Petras tjenestepike, men viste det ikke.

«Hvorfor kan det være det samme?» spurte Åge.

«Far er far. Han er en … jeg liker ham ikke. Mor … det var noe annet med mor, selv om hun kunne være slem mot meg.»

Det var bare ord, slo Oda fast. Petra viste ikke tegn til at hun var lei seg. Det var heller motsatt. Hun var så kald at det var en gru.

«Mor var aldri slem, Petra. Nå må du gi deg. Du fikk mer frihet enn andre piker på din alder.»

«Det vet du ikke noe om, du var ikke her. Hvorfor bor du her? Du skal være i Danmark,» sa hun, før hun slurpet i seg kaffe. Oda syntes hun var usmakelig.

«Jeg bor her og styrer gården. Jeg er ferdig med legestudiene og har min praksis her. Slik er det. Jeg er den eneste doktoren i området.»

«Nei, det tror jeg ikke noe på. Så flink er du ikke.»

Petra var så nesevis at det formelig kokte i Oda. Maken til stygg pike. Nå ble det uro igjen. Hun orket nesten ikke tenke på det. Nå skulle hun og Åge ha det godt. I stedet kom Petra hjem og ødela for dem. Det var ikke til å holde ut.

Oda ble overrasket da Åge lo høyt.

«Du kan få sagt det, Petra. Jeg er faktisk en dyktig doktor. Jeg har mange faste pasienter, og jeg har som sagt tatt meg av far.»

«Hvorfor tok du deg ikke av mor, da?» slynget hun ut.

«Nå er det nok, Petra! Du oppfører deg ikke særlig pent. Skal du bo her, får du sannelig ta deg sammen.»

Petra smilte søtt. «Så du kan bli sint, Åge? Jeg er overrasket. Likevel, jeg gjør som jeg vil. Det har jeg alltid gjort.»

Åge stønnet. «Forlat stuen. Jeg vil snakke med min kone alene. Du får finne værelset ditt og komme i orden,» sa han lettere irritert.

«Ja vel. Jeg skal gå, men jeg blir ikke i værelset. Si meg forresten én ting, bror. Kan ikke kona di snakke?» Hun skulte på Oda, som så tilbake på henne med et olmt blikk. Hun kom aldri til å oppføre seg hyggelig mot henne.

«Jeg kan snakke,» sa hun. «Men jeg har ikke noe å si deg, for jeg kjenner deg ikke. Likevel kan jeg si noe. Du behandler min ektemann pent, ellers får du med meg å gjøre. Jeg er husfruen her nå, og du skal lystre meg.» Nå var det sagt. Det var ingen vei tilbake.

Petra måpte, men det tok ikke lang tid før hun hentet seg inn igjen.

«Tror du at jeg kommer til å lystre deg? Du er kun gift med min bror. Så ti stille med deg.»

Oda trakk likegyldig på skuldrene. «Jeg tier når det passer meg.»

«Så, så. Nå skal vi ikke krangle,» sa Åge rolig. «Gå nå, Petra, og kom ned igjen når du har hvilt deg. Du har reist langt, i og med at du kommer fra storbyen.»

«Jeg skal gå, men jeg blir ikke lenge.» Hun grep en brødskive, tok en bit og hastet ut av stuen. Døren smalt igjen etter henne.

Oda sukket. «Jeg kan aldri like henne. Jeg beklager, Åge, det kan du ikke vente av meg,» sa hun.

«Jeg forstår. Vi får se tiden an. Hun er tross alt min søster. Hun tar seg nok sammen etter hvert.»

«Det tror jeg ikke, men jeg skal ikke si noe. Du skal i hvert fall ikke være redd for at jeg ikke kan ta igjen med henne. For meg er hun et utskudd.»

